殘春雨夜讀陳子高詩用其韻
作者：李洪
朝代：宋

paragraphs: 春事忽已闌，年華何駛急。
客子困窮年，卧若蛇蚓蟄。
泥深沒屐齒，市橋燈熠熠。
殘缸玉蟲綴，簷雨泫如泣。
歸期儻有徵，緩我百憂集。
余生本畸人，三年楚囚縶。
經商逐毫末，索米慁畿邑。
君門深九重，無籍豈敢入。
涸轍望斗升，然桂炊玉粒。
妻孥寄田廬，誅茆冬未葺。
朅來幾弦晦，漏屋想沾濕。
但喜一犁足，犉犢起𧤏𧤏。
耕耨貴及時，歸歟具籉笠。